चंडीगढ़: पंजाब में आम आदमी पार्टी (आप) के बागी नेताओं ने आज अपनी तदर्थ राजनीतिक विषयक समिति (पीएसी) की घोषणा की और कहा कि यह समिति राज्य में पार्टी संगठन को पुनर्गठित करेगी तथा प्रदेश इकाई के लिए नया अध्यक्ष चुनेगी. यह कदम बागियों द्वारा दो अगस्त में बठिंडा में की गयी बैठक के बाद उठाया गया है. बठिंडा में ‘स्वयंसेवी सम्मेलन’ में उन्होंने राज्य की वर्तमान पार्टी संगठन को भंग कर दिया था और आप की पंजाब इकाई के लिए स्वायत्तता की घोषणा की थी. बागी समूह आप के राष्ट्रीय नेतृत्व द्वारा पंजाब विधानसभा में विपक्ष के नेता पद से सुखपाल सिंह खैरा को हटाये जाने से खासा नाराज है. समूह ने राज्य में 20 विधायकों में से आठ का समर्थन होने का दावा किया है. बागियों ने आज प्रमुख आप सांसद भगवंत मान को भी निशाने पर लिया. संगरुर के सांसद मान ने खैरा और कंवर संधू पर आप को कमजोर करने के लिए पार्टी स्वयंसेवियों को भावनात्मक रुप से ब्लैकमेल करने का आरोप लगाया.